Komisjoni määrus (EÜ) nr 2066/2001,

22. oktoober 2001,

millega muudetakse määrust (EÜ) nr 1622/2000 veinitoodetes lüsosüümi kasutamise osas

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, [1] viimati muudetud määrusega (EÜ) nr 2826/2000, [2] eriti selle artiklit 46,

ning arvestades järgmist:

(1) Määruse (EÜ) nr 1493/1999 IV lisaga lubatakse asjaomastele veinitoodetele lisada lüsosüümi.

(2) Komisjoni 24. juuli 2000. aasta määrusega (EÜ) nr 1622/2000, milles sätestatakse veinituru ühist korraldust käsitleva määruse (EÜ) nr 1493/1999 üksikasjalikud rakenduseeskirjad ning kehtestatakse ühenduse eeskiri veinivalmistustavade ja -menetluste kohta, [3] viimati muudetud määrusega (EÜ) nr 1655/2001, [4] sätestatakse teatavate määrusega (EÜ) nr 1493/1999 veinivalmistamisel lubatud ainete kasutamise piirangud ja tingimused. Kõnealuste ainete suurimad lubatud doosid on kindlaks määratud IV lisas.

(3) Kahes liikmesriigis veinitegemisel lüsosüümi kasutamisel saadud kogemused näitavad, et kõnealuse aine lisamisest on veini stabiliseerimisel märkimisväärselt kasu ning see võimaldab toota vähendatud vääveldioksiidisisaldusega kvaliteetveine. Seepärast tuleks selle kasutamist lubada ning sätestada suurimad lubatud doosid, pidades silmas katsete käigus ilmnenud tehnoloogilisi nõudeid.

(4) Seepärast tuleks määrust (EÜ) nr 1622/2000 vastavalt muuta, et lubada komisjoni 2. detsembri 1996. aasta direktiiviga 96/77/EÜ (millega nähakse ette toiduainetes kasutatavate lisaainete (välja arvatud värv- ja magus- ainete) puhtuse erikriteeriumid, [5] viimati muudetud direktiiviga 2001/30/EÜ [6]) kehtestatud puhtusekriteeriumidele vastava lüsosüümi kasutamist.

(5) Veinituru korralduskomitee ei ole oma eesistuja poolt kindlaksmääratud ajavahemiku jooksul arvamust avaldanud,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1622/2000 muudetakse järgmiselt.

1. Lisatakse artikkel 11a:

"Artikkel 11a

Lüsosüüm

Lüsosüümi, mille kasutamine on sätestatud määruse (EÜ) nr 1493/1999 IV lisa punkti 1 alapunktis r ja punkti 3 alapunktis zb, võib kasutada üksnes juhul, kui see vastab käesoleva määruse VIIIa lisas sätestatud nõuetele."

2. IV lisa tabelile lisatakse rida:

Lüsosüüm | 500 mg/l | 500 mg/l |

3. Lisatakse VIIIa lisa, mis on esitatud käesoleva määruse lisas.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 22. oktoober 2001

Komisjoni nimel

komisjoni liige

Franz Fischler

[1] EÜT L 179, 14.7.1999, lk 1.

[2] EÜT L 328, 23.12.2000, lk 2.

[3] EÜT L 194, 31.7.2000, lk 1.

[4] EÜT L 220, 15.8.2001, lk 17.

[5] EÜT L 339, 30.12.1996, lk 1.

[6] EÜT L 146, 31.5.2001, lk 1.

--------------------------------------------------

LISA

“VIIIa LISA

Nõuded lüsosüümile

(Käesoleva määruse artikkel 11a)

KASUTUSALA

Lüsosüümi võib lisada viinamarjavirdele, käärivale viinamarjavirdele ja veinile järgmisel eesmärgil: kõnealustes toodetes malolaktilise fermentatsiooni eest vastutavate bakterite kasvamise ja aktiivsuse kontrollimiseks.

NÕUDED:

- suurim doos on kindlaks määratud käesoleva määruse IV lisas,

- kasutatud toode peab vastama direktiivis 96/77/EÜ sätestatud puhtusekriteeriumidele.”

--------------------------------------------------